המונח "שדרות אריאל שרון" מפנה לכאן. לערך העוסק בכביש ברמלה, ראו כביש 200.

מחלף נחל רבידה
**כביש 16** (או **שדרות אריאל שרון**) הוא כביש אורך ארצי במערבה של ירושלים, המקשר בין רחוב שמואל בייט ושדרות בגין, בקרבת מחלף גבעת מרדכי, לכביש 1 באזור מוצא.

הכביש נסלל בתור כניסה נוספת לירושלים לבאים ממערב, ומאפשר לנוסעים בכביש 1 גישה לשכונות דרום-מערב העיר, מבלי לעבור ברובע הכניסה לעיר, שבדרך כלל עמוס למדי. עלות הקמתו של הכביש מוערכת בכמיליארד וחצי ש"ח. הכביש הוא דו-נתיבי לכל כיוון ומהירות הנסיעה המותרת בו היא 80 קמ"ש, שתעלה בהמשך ל-110 קמ"ש.

במסגרת הפרויקט הוקם גשר באורך של כ-370 מטרים במחלף מוצא, מעל נחל שורק, המחבר את הכביש, בקצהו הצפוני, לכביש 1 העובר על גשר מוצא הקיים. בהמשכו דרומה הכביש חולף בשתי מנהרות כפולות ומסתיים במחלף גבעת מרדכי הקיים, ששודרג ומחבר את כביש 16 לכביש בגין, המוביל אל מלחה וגילה.

מספרו של הכביש, 16, מהווה את המִספור הן ברשת הדרכים הארצית והן ברשת הדרכים המקומית של ירושלים.

שלב חציבת המנהרות הסתיים בשנת 2021. טקס חנוכת הכביש נערך ב-31 באוגוסט 2022, והוא נפתח לתנועה ב-1 בספטמבר, שנה לפני המועד המתוכנן.

תוואי הכביש
-----------

הכביש הוא כניסה מרכזית שנייה לעיר ירושלים ממערב, ומתפצל ממחלף מוצא עד לחיבורו עם כביש בגין. אורך הכביש הוא 4.7 קילומטר והוא כולל שני נתיבים לכל כיוון. הכביש מתחיל בהרחבה חדשה למחלף מוצא, חולף בגשר חדש, ועובר בשתי מנהרות: האחת תחת שכונת הר נוף, והשנייה תחת שכונת יפה נוף וחלקו המזרחי של הר הרצל. בין שתי המנהרות עובר הכביש בגשר מעל נחל רבידה, שם נבנה מחלף נחל רבידה המחבר אותו עם הר נוף ועם דרך יוסף וייץ, ומוביל לגבעת שאול. מחלף בייט מחבר את הכביש לרחוב שמואל בייט ליד שכונת רמת בית הכרם, והכביש מסתיים במחלף גבעת מרדכי, ששודרג, ומקשר את הכביש לכביש בגין ולרחוב שח"ל שבשכונת גבעת מרדכי. המשכו של הכביש מזרחה, ברחובות בייט ובצלאל בזק, מתוכנן להיות משודרג על ידי עיריית ירושלים, והוא יחבר את כביש 16 עם הכניסה הדרומית לקמפוס אדמונד ספרא של האוניברסיטה העברית, ויגיע עד רחוב הרצוג כאשר בכך תתאפשר הגעה מהירה מכביש 16 לשכונות רסקו וקטמון.

מחלפים לאורך הכביש
------------------

| קילומטרים | שם | סוג מפגש | מיקום | דרכים מצטלבות |
| --- | --- | --- | --- | --- |
| **כביש 16 ממערב למזרח** |
| 0 | מחלף מוצא |  | מוצא, בית זית |  כביש 1    כביש 3985 |
| 1.2 | מנהרת הר נוף |  | מתחת לשכונת הר נוף | 1.5 ק"מ |
| 2.8 | מחלף נחל רבידה |  | גבעת שאול, יער ירושלים | דרך יוסף וייץ |
| 2.9 | מנהרת בית הכרם |  | מתחת לשכונת יפה נוף עובר מתחת לשדרות הרצל, חניון המרכז הרפואי שערי צדק ומגרשי בית וגן | 1.3 ק"מ |
| 4.2 | מחלף בייט |  | רמת בית הכרם, בית וגן | רחוב שמואל בייט |
| 4.7 | מחלף גבעת מרדכי |  | גבעת מרדכי |   כביש 50רחוב בצלאל בזק |
|

היסטוריה
--------

התוכניות הראשונות לכביש הוצגו בשנות ה-90 של המאה ה-20. על פי תוכניות אלו הכביש היה אמור להקיף את שכונת הר נוף דרך יער ירושלים, עד נחל רבידה, ושם להיכנס למנהרה מתחת לשכונת יפה נוף עד היציאה לרחוב בייט. תוכנית זו נתקלה בהתנגדות מצד הקרן הקיימת לישראל וגופים ירוקים בשל טענה לפגיעה ביער ירושלים ובוטלה בשנת 2000. ביולי 2011 אושרה התוכנית המעודכנת הכוללת מנהרה נוספת ובינואר 2012 הוצגה תוכנית זו לציבור.

בשנת 2013, לאחר פטירת הרב עובדיה יוסף, הודיע שר התחבורה ישראל כץ כי הכביש החדש, שיעבור מתחת לביתו של הרב בשכונת הר נוף, ייקרא על שמו, אך ועדת השמות העירונית של עיריית ירושלים, שהתכנסה ב-24 בדצמבר 2017, החליטה כי הכביש ייקרא על שמו של ראש הממשלה לשעבר אריאל שרון.

ב-6 בינואר 2014 אישרה ועדת השרים לענייני פנים ושירותים את התוכנית לסלילת הכביש ואת תכנונו המוקדם לקראת תחילת ביצוע. מבדיקת כדאיות כלכלית שערכו כלכלני משרד התחבורה נטען כי הכביש עשוי לחסוך למשק הישראלי כ-100 מיליון שקל בשנה הראשונה לפתיחתו, חיסכון שצפוי לגדול לכ-400 מיליון שקל בשנה. הבדיקה מצאה גם כי הכביש החדש יצמצם את מספר כלי הרכב הנכנסים לירושלים דרך הכניסה המערבית הוותיקה (גינות סחרוב) בכ-30%. מדובר בהפחתה של כאלף כלי רכב בשעה, בשעות השיא בבוקר, לכל כיוון.

באפריל 2015 הוחלט על ביצוע הפרויקט בשיטת PPP ופורסם הליך מיון מוקדם לקראת הגשת הצעות למכרז. התוכנית המקורית הייתה לפרסם את מסמכי המכרז עד יולי 2015; לבסוף הסתיים ההליך בסוף אוקטובר. שש הצעות נמסרו בשלב המקדמי ובאוגוסט 2018 הוכרזה שותפות שפיר-פיצרוטי, שהורכבה משפיר הישראלית ומחברת הכרייה האיטלקית פיצרוטי, לזוכה במכרז להקמת הכביש.

עבודות ההקמה של מנהרת הר נוף, צילום מיער ירושלים
החברה החלה בבניית הכביש בשנת 2019 ותכננה לפותחו לתנועה בשנת 2023, זאת לאחר שפתיחת הכביש נדחתה בשל דחיית המועד האחרון להגשת ההצעות במכרז.

במהלך עבודות הסלילה בוצעה ב-2019 חפירת הצלה בעמק מוצא, בה נמצא יישוב מהתקופה הנאוליתית בארץ ישראל אשר מנה בין 2,000 ל-3,000 תושבים.

עבודות ההקמה של מנהרת יפה נוף ומחלף בייט. ברקע, מימין לשמאל: שכונת רמת בית הכרם, המרכז הרפואי שערי צדק, שכונת בית וגן
בינואר 2021 הסתיימה כריית מנהרת הר נוף.

ביוני שנה זו נפער בולען במגרש חניה בשטחי בית החולים שערי צדק. גורמים העריכו כי המגרש קרס בשל המנהרה של כביש 16 שנחפרה מתחתיו.

ביקורת
------

מבקרי הכביש מציינים שהוא מסתיים ברמזור, מה שצפוי להוביל לפקקי תנועה בתוככי העיר. כדי להתגבר על בעיה זו התוכנית העתידית של הכביש כוללת חיבור ישיר שלו לכביש בגין. ביקורת אחרת התייחסה לעלות הגבוהה של הפרויקט על חשבון השקעה בתחבורה ציבורית. מבחינה סביבתית, בניית הכביש שינתה באופן דרמטי את תוואי השטח הטבעי הפתוח של עמק מוצא ונחל רבידה וכן חשפה אתר ארכאולוגי פרה-היסטורי גדול שנקבר מחדש כדי לאפשר את המשך הפרויקט, הליך שזכה לביקורת.

במהלך עבודות הכרייה במרץ 2020 התלוננו דיירים בשכונת יפה נוף, שתחתיה עוברות המנהרות, על נזקים שנגרמו לבתיהם מהפיצוצים שנדרשו לכרייה. חברת נתיבי ישראל טענה כי אין כל בסיס לטענות.

קישורים חיצוניים
----------------

ויקישיתוף מדיה וקבצים בנושא **כביש 16** בוויקישיתוף
* מצגת על כביש 16, באתר עיריית ירושלים
* עדכון על סוף מכרז מקדים
* אתר למנויים בלבד ניר חסון, כביש חדש שייכנס ללב ירושלים מעורר התנגדות בקרב התושבים: "שמים אותנו באי-תנועה", באתר הארץ, 11 בינואר 2019
* אינג' יוסף עזאם, עדכון וסיקור על כביש 16, עמוד שבתשתיות - תיעוד פרויקטים בתחבורה בפייסבוק, 10 בפברואר 2020
* אודי עציון‏, כביש עם מוצא: ההקלה שהביא כביש הגישה לירושלים, באתר וואלה!‏, 1 בדצמבר 2022

הערות שוליים
------------

1. ↑  אתר למנויים בלבד אסנת ניר, עבודות כביש 16: הושלמה כריית מנהרת הר נוף; הפתיחה עשויה להתקרב, באתר TheMarker‏, 26 בינואר 2021
2. ↑  לירן תמרי, פרסום ראשון: המשטרה מתנגדת לפתיחת כביש 16, באתר mynet‏ ירושלים, 31 באוגוסט 2022
3. 1 2  חיים גולדיטש, נחנך כביש גישה חדש לירושלים: "בשורה אדירה לעיר", באתר ynet, 31 באוגוסט 2022
4. ↑  אודי עציון, כביש 16 בכניסה לירושלים ייפתח חלקית כבר באמצע 2022, באתר כלכליסט, 26 בינואר 2021
5. ↑   בשורות לירושלמים: כביש הכניסה החדש לבירה ייפתח בסוף החודש, סרטון בערוץ "כאן | חדשות - תאגיד השידור הישראלי", באתר יוטיוב (אורך: 02:19)
6. ↑  אבי יוסף, כביש 16 בכניסה לירושלים ייחנך בסוף החודש, באתר ביזנעס, ‏11 באוגוסט 2022
7. ↑  דליה טל, ‏כביש 16 בכניסה המערבית לבירה יעבור מתחת ליער ירושלים - כדרישת הירוקים, באתר גלובס, 12 בנובמבר 2000
8. ↑  אלפי שאולי, ירושלים: מה חשוב יותר - כביש או יער?, באתר ynet, 6 במאי 2012
9. ↑  כביש הכניסה החדש לי-ם ייקרא ע"ש הרב עובדיה יוסף ז"ל, באתר גלובס, 10 באוקטובר 2013
10. ↑  מירב ארד, כביש הכניסה החדש לירושלים - ייקרא ע"ש אריאל שרון, באתר News1 מחלקה ראשונה, 28 בדצמבר 2017
11. ↑  אתר למנויים בלבד מוטי בסוק, כביש עובדיה יוסף: פורסם המכרז לסלילת כביש כניסה חדש לירושלים, באתר TheMarker‏, 20 באפריל 2015
12. ↑  פרסום באתר לשכת הפרסום הממשלתית
13. ↑  אתר למנויים בלבד שפיר-פיצרוטי תקים את כביש 16 בכניסה לירושלים - במיליארד שקל, באתר TheMarker‏, 16 באוגוסט 2018
14. ↑  אדריאן פילוט, מלחמה על תוצרת הארץ: כביש חדש לירושלים בלי רכש גומלין, באתר כלכליסט, 31 באוקטובר 2018
15. ↑  אתר למנויים בלבד אסנת ניר, מתי ייגמרו הפקקים בכניסה לירושלים? החלו העבודות להקמת כביש 16, באתר TheMarker‏, 7 ביולי 2019
16. ↑  אתר למנויים בלבד אבי בר-אלי, למה הנוסעים בכביש 1 ייאלצו לעמוד בפקקים בכניסה לירושלים לפחות עד 2023, באתר TheMarker‏, 23 במרץ 2017
17. ↑  יישוב גדול מלפני 9,000 שנה נחשף ליד ירושלים, באתר ynet, 16 ביולי 2019  
אתר למנויים בלבד ניר חסון, הכפר הנאוליתי שהתגלה בחפירת הצלה במוצא נקבר תחת העפר למען כביש חדש, באתר הארץ, 6 בדצמבר 2019
18. ↑  ערוץ 7, כביש 16 נסלל ממחלף 'מוצא' עד מרכז ירושלים באזור מחלף 'בייט' הסמוך לשכונת גבעת מרדכי ובית החולים שערי צדק, באתר ערוץ 7, 25 בינואר 2021
19. ↑  גלעד כהן, נינה פוקס, בולען נפער בחניית בית החולים שערי צדק, אין נפגעים | תיעוד, באתר ynet, 7 ביוני 2021
20. ↑  אתר למנויים בלבד ניר חסון, כביש 16 — אוטוסטראדה לגיהנום, באתר הארץ, 10 באוקטובר 2019;  
אתר למנויים בלבד ניר חסון, המדינה תפתח היום כביש גישה חדש לירושלים, וכבר מתחילה להכיר בטעותה, באתר הארץ, 31 באוגוסט 2022
21. ↑  טל נתנאל-נוריאל, עבודות הפיצוצים לכריית כביש 16 – הדיירים מתלוננים על נזקים לבתים, באתר כל העיר, ‏21 במרץ 2020